Kerékpárút épülhet Barattyosig
Vásárhely újabb pályázati sikert könyvelhet el: ezúttal a Gazdasági és Közlekedési Minisztériumtól nyert a város önkormányzata 186 millió forintot a Barattyosig megépítendõ kerékpárútra. A munkálatok 2008-ban kezdõdnek.
Vásárhely eredményes pályázónak számít – kerékpárútügyben is. A közelmúltban Borbás István, a polgármesteri hivatal városstratégiai irodájának kistérségi és területfejlesztési csoportvezetõje arról számolt be, hogy a Hódmezõvásárhelyi Többcélú Kistérségi Társulás pályázatot ad be kerékpárút építésére. A Dél-alföldi Operatív Program keretében megvalósuló terv lehetõvé tenné, hogy Vásárhely belvárosától Mindszent központjáig, 17 kilométeres utat megtéve, drótszamáron jussanak el az emberek.
A projekt teljes költsége 289 millió forint, és ennek kilencven százalékát tenné ki a vissza nem térítendõ támogatás, vagyis az érintett három településnek – Vásárhelynek, Mártélynak, Mindszentnek – „csak" 28,9 millió forintnyi önrészt kell biztosítania.
– Ez a pályázat még elbírálásra vár, viszont van olyan, amiben már kedvezõ döntés született – tudtuk meg Lázár János polgármestertõl. A 45-ös fõút mellett a Barattyosig megépítendõ kerékpárútra 186 millió forintot – ez a pályázott forrás száz százaléka – nyert a város a Gazdasági és Közlekedési Minisztériumtól. Az önkormányzat mindig is nagy figyelmet fordított a külterület infrastruktúrájának a fejlesztésére, tanyák villamosítására, összekötõ utak építésére, belvízelvezetés megoldására, ennek a munkának a része a kerékpárút létesítése is. Az 5912 méter hosszú, és 2,6 méter széles út Vásárhelyen az Észak utcánál csatlakozik majd a már meglévõ Szántó Kovács János utcai kerékpárúthoz. A közbeszerzési eljárást õsszel bonyolítják le, a kivitelezés jövõre, várhatóan tavasszal kezdõdhet meg.
– Rengeteget jelentene számunkra a kerékpárút – közölte Török Pál külterületi koordinátor –, ugyanis nagyon sok biciklisbaleset történt a 45-ösön, többen meg is haltak. Borzasztóan nagy a forgalom, nem szívesen engedjük el egyedül a gyerekeket kerékpárral Vásárhelyre. Nagyon várjuk, hogy megépüljön az út.
Barattyos tizenhárom lakásból és a környezõ tanyavilágból áll, tavaly október 1-jén csatlakozott Hódmezõvásárhelyhez, korábban Mártélyhoz tartozott. Mint azt Török Pál elmondta, nem bánták meg a váltást, mert a megyei jogú város önkormányzata eddig minden ígéretét teljesítette: megcsinálta az utat, a villanyhálózatot és artézi kutakat fúrt.